Ορίζει ένα κοινό σύστημα για την ανάπτυξη, παραγωγή και διάδοση συγκρίσιμων ευρωπαϊκών στατιστικών για τις τιμές φυσικού αερίου και ηλεκτρικής ενέργειας για τελικούς μη οικιακούς και οικιακούς καταναλωτές στην ΕΕ. Καταργεί και αντικαθιστά την οδηγία 2008/92/ΕΚ. Πηγές δεδομένων, κάλυψη και διαβίβαση Οι χώρες της ΕΕ πρέπει να συλλέγουν δεδομένα για τα εξής: όγκους κατανάλωσης· τις τιμές, καθώς και τις συνιστώσες και τις υποσυνιστώσες τους που αφορούν: το κόστος της ενέργειας και τις δαπάνες προμήθειας· τις δαπάνες του δικτύου· τους φόρους· τα τέλη· τις εισφορές και τις χρεώσεις. Τα δεδομένα μπορούν να συλλέγονται από μία ή περισσότερες από τις ακόλουθες πηγές: στατιστικές έρευνες· διοικητικές πηγές· άλλες πηγές που εφαρμόζουν μεθόδους στατιστικής εκτίμησης. Οι χώρες της ΕΕ πρέπει να λαμβάνουν υπόψη στη διαδικασία συλλογής δεδομένων τις αρχές της μείωσης της επιβάρυνσης των ερωτηθέντων και της απλούστευσης της διοίκησης. Η σύνταξη πρέπει να γίνεται σύμφωνα με τη μεθοδολογία που καθορίζεται στο παράρτημα Ι (τιμές φυσικού αερίου) και στο παράρτημα ΙΙ (τιμές ηλεκτρικής ενέργειας) του κανονισμού. Τα στοιχεία αυτά πρέπει να αποστέλλονται στην Ευρωπαϊκή Επιτροπή (Eurostat) σε ετήσια ή σε εξαμηνιαία βάση. Οι χώρες της ΕΕ δεν υποχρεούνται να διαβιβάζουν δεδομένα σχετικά με τις τιμές φυσικού αερίου για οικιακούς πελάτες εάν η κατανάλωση φυσικού αερίου στον οικιακό τομέα αντιπροσωπεύει λιγότερο από το 1,5 % της εθνικής τελικής κατανάλωσης ενέργειας στον οικιακό τομέα. Αξιολόγηση ποιότητας και εκθέσεις Κάθε 3 χρόνια οι χώρες της ΕΕ πρέπει να υποβάλλουν στην Eurostat μια τυποποιημένη έκθεση ποιότητας σχετικά με τα δεδομένα σύμφωνα με τα κριτήρια που ορίζονται στον κανονισμό (ΕΚ) αριθ. 223/2009 — Ευρωπαϊκές στατιστικές — και στον εκτελεστικό κανονισμό (ΕΕ) 2019/803. Στη συνέχεια, η Eurostat αξιολογεί την ποιότητα των παρεχόμενων δεδομένων και χρησιμοποιεί την αξιολόγηση αυτή και την ανάλυση των εκθέσεων ποιότητας προκειμένου να καταρτίσει και να δημοσιεύσει έκθεση σχετικά με την ποιότητα των ευρωπαϊκών στατιστικών που καλύπτονται από τον παρόντα κανονισμό. Επιτροπή Ευρωπαϊκού Στατιστικού Συστήματος Την Ευρωπαϊκή Επιτροπή (Eurostat) επικουρεί και συμβουλεύει η Επιτροπή Ευρωπαϊκού Στατιστικού Συστήματος, η οποία απαρτίζεται από εκπροσώπους των χωρών της ΕΕ και προεδρεύεται από την Ευρωπαϊκή Επιτροπή.